रांची. आप शारीरिक रूप से नि:शक्त हैं। हाथ नहीं है या उंगलियां कट गई हैं, तो भी चिंता न करें। आपका भी आधार कार्ड बनेगा। कार्ड बनवाने के लिए आपको परेशान होने की भी जरूरत नहीं है। क्योंकि यूआईडी क्षेत्रीय कार्यालय के पदाधिकारियों के निर्देश पर आधार कार्ड बनाने वाली एजेंसियों द्वारा शारीरिक रूप से अक्षम लोगों का भी कार्ड बनाया जाने लगा है।
ऐसे लोगों का कार्ड आधार रजिस्ट्रेशन सुपरवाइजर की उपस्थिति में बनाया जा रहा है और एक के बदले दो फोटोग्राफ लिया जा रहा है। साथ ही सुपरवाइजर सत्यापित करते हैं कि यह बायोमेट्रिक अपवाद का मामला तो नहीं। रजिस्ट्रेशन एजेंसी द्वारा किसी भी हाल में नि:शक्त लोगों का रजिस्ट्रेशन करने से मना नहीं किया जा सकता। अगर कोई एजेंसी मना करती है, तो इसकी सूचना फोन नंबर 0651=6450145 पर दी जा सकती है।
ऐसे होता है रजिस्ट्रेशन नेत्रहीन :
ऐसे निवासियों का रजिस्ट्रेशन बायोमेट्रिक अपवाद के रूप में होता है। इनकी आंख की पुतली का स्कैन नहीं होता। दो फोटोग्राफ लेकर सुपरवाइजर इसे सत्यापित करते हैं।
हाथ न होने पर :
ऐसे निवासियों का एक सामान्य फोटो होता है, जबकि दूसरा फोटो यह दर्शाते हुए होता है कि वास्तव में संबंधित व्यक्ति का हाथ या हाथ की उंगली नहीं है।
उंगली अधिक होने पर :
जिनके हाथों में दस से अधिक उंगलियां हैं, उनका रजिस्ट्रेशन सामान्य तरीके से किया जाता है। ऐसे लोगों की सिर्फ 10 उंगलियों का ही छाप लिया जाता है। बाकी प्रक्रिया सामान्य रहती है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva